Anotācija likumprojektam “Grozījumi Latvijas Republikas valsts robežas likumā”

1. Kādēļ likums ir vajadzīgs?
Novērojot instrumentalizācijas (atbilstoši Eiropas Parlamenta un Padomes 2024. gada 14. maija Regulas (ES) 2024/1359, ar ko risina krīzes un nepārvaramas varas situācijas migrācijas un patvēruma jomā un groza Regulu (ES) 2021/1147 1. panta ceturto daļu ar instrumentalizācijas situāciju saprotams, “kad kāda trešā valsts vai naidīgi noskaņots nevalstiskais aktors veicina vai atvieglo trešo valstu valstspiederīgo vai bezvalstnieku pārvietošanos ārējo robežu vai kādas dalībvalsts virzienā ar mērķi destabilizēt Savienību vai dalībvalsti, un kad šādas darbības var apdraudēt būtiskas dalībvalsts funkcijas, tostarp likumības un kārtības uzturēšanu vai valsts drošības aizsardzību”) transformāciju un aizvien jaunus, pret valsts robežas drošību vērstus darbību veidus, konstatēta nepieciešamība amatpersonām, kuras iesaistītas nesamērīgi liela nelikumīgu valsts robežas šķērsošanas vai tās mēģinājuma gadījumu skaita novēršanā Ministru kabineta izsludinātā pastiprinātā robežapsardzības sistēmas darbības režīma laikā (turpmāk – apdraudējuma novēršanā iesaistītās amatpersonas), efektivizēt veicamās darbības, lai novērstu valsts robežas drošības apdraudējumu, kā arī nepieļautu šā apdraudējuma atkārtotus gadījumus, proti, konstatējot darbības, kas apdraud valsts robežas drošību vai valsts robežas infrastruktūras objektus, kā arī aizsargājot sevi un citas personas no uzbrukuma, pielietot šaujamieroci, sprāgstvielas un spridzināšanas ietaises, fizisko spēku, speciālos cīņas paņēmienus un speciālos līdzekļus, kā arī izmantot dienesta suņus, atkāpjoties no amatpersonu darbību regulējušos tiesību aktos noteiktā pienākuma brīdināt par nolūku par to darīt. 
Jāņem vērā, ka praksē instrumentalizācijas pasākumi kļūst arvien agresīvāki – tiek organizēti koordinēti un vardarbīgi uzbrukumi robežapsardzības infrastruktūrai un amatpersonām, izmantojot dažādus priekšmetus kā ieročus. Tādējādi, nepieciešams paaugstināt apdraudējuma novēršanā iesaistīto amatpersonu operativitāti, efektivitāti un personīgo drošību.
Vienlaikus, lai nodrošinātu apdraudējuma novēršanā iesaistīto amatpersonu tiesisko aizsardzību, gadījumā, ja šaujamieroča, sprāgstvielas un spridzināšanas ietaises, fiziskā spēka, speciālo cīņas paņēmienu un speciālo līdzekļu pielietošanas, kā arī dienesta suņu izmantošanas rezultātā ir nodarīts kaitējums vai zaudējumi, ir nepieciešams paredzēt šo amatpersonu tiesisko imunitāti.
Ievērojot minēto, likumprojekts paredz apdraudējuma novēršanā iesaistītajām amatpersonām:
- tiesības bez brīdinājuma pielietot šaujamieroci, sprāgstvielu un spridzināšanas ietaisi, fizisko spēku, speciālos cīņas paņēmienus un speciālos līdzekļus un izmantot dienesta suni, lai aizsargātu sevi un citas personas no uzbrukuma, kā arī konstatējot darbības, kas apdraud valsts robežas drošību vai valsts robežas infrastruktūras objektus;
· tiesisko imunitāti, paredzot, ka amatpersonas nav civiltiesiski, krimināltiesiski, administratīvi, kā arī disciplināri atbildīgas par kaitējumu vai zaudējumiem, kas radušies iepriekš minēto tiesību izmantošanas rezultātā.
Vienlaikus likumprojekts paredz, ka par katru gadījumu, kad amatpersona izmantojusi tiesības bez brīdinājuma pielietot šaujamieroci, sprāgstvielas un spridzināšanas ietaises, fizisko spēku, speciālos cīņas paņēmienus un speciālos līdzekļus, kā arī izmantot dienesta suņus, attiecīgā iestāde nekavējoties, bet ne vēlāk kā 24 stundu laikā informē prokuratūru.
Vērtējot to, vai likumprojektā iekļautā regulējuma leģitīmo mērķi var sasniegt citādi, jāņem vērā, ka pašlaik ar spēkā esošo regulējumu nav iespējams cits veids, kā efektīvi risināt instrumentalizācijas situāciju gadījumus. Nepieciešamība brīdināt par šaujamieroča un citu speciālo līdzekļu pielietošanu nepieļauj ātru un operatīvu robežsargu rīcību, neatklājot atrašanās pozīcijas, nolūkā netikt savainotiem no instrumentalizācijas situācijā iesaistīto personu puses. Turklāt jāņem vērā, ka saudzējošāks līdzeklis (rīcība) ir nevis jebkurš cits, bet tikai tāds līdzeklis (rīcība), ar kuru var sasniegt leģitīmo mērķi tādā kvalitātē, kas ļauj saglabāt valsts robežas infrastruktūru neskartu un vienlaikus novērst pret valsts robežas drošību vērstu noziedzīgu nodarījumu vai notvert instrumentalizācijas situācijā iesaistītās personas. Apzinoties valsts robežas drošības būtiskumu, kā arī ievērojot sabiedrības un valsts drošības intereses, likumprojektā iekļautais regulējums ir nepieciešams leģitīmā mērķa sasniegšanai un samērīgs.   

2. Kāda var būt likuma ietekme uz sabiedrības un tautsaimniecības attīstību?
	Likumprojekts ietekmē apdraudējuma novēršanā iesaistītās amatpersonas, paaugstinot to drošību un tiesisko aizsardzību krīzes situācijās, kā arī sabiedrību kopumā, nodrošinot valsts robežas drošību.
3. Kāda var būt likuma ietekme uz valsts budžetu vai pašvaldību budžetiem?
[bookmark: _Hlk242390734]Likumprojekts šo jomu neskar.
4. Kāda var būt likuma ietekme uz spēkā esošo tiesību normu sistēmu?
Likumprojekts šo jomu neskar.
5. Kādām Latvijas starptautiskajām saistībām atbilst likumprojekts?
Likumprojekts skar Latvijas Republikas Satversmes 93. pantā un Eiropas Cilvēktiesību konvencijas 2. pantā garantētās personu tiesības. Pašreizējā ģeopolitiskajā un instrumentalizācijas situācijā, ņemot vērā sabiedrības un valsts drošības intereses, likumprojektā iekļautais regulējums ir nepieciešams leģitīmā mērķa sasniegšanai un samērīgs.   
6. Kādas konsultācijas notikušas, sagatavojot likumprojektu?
Notikušas konsultācijas ar Valsts robežsardzi.
7. Kā tiks nodrošināta likuma izpilde?
	Likuma izpildi nodrošinās iestādes, kuru amatpersonas iesaistītas apdraudējuma novēršanā. Jaunu institūciju izveide, kā arī esošo institūciju likvidācija vai reorganizācija nav plānota.
	
